KOMMISSIONENS BESLUTNING af 22. maj 1996 om bestemmelser om veterinærkontrol på stedet, som gennemføres i medlemsstaterne af Kommissionens sagkyndige (Tekst af betydning for EØS) (96/345/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 64/433/EØF af 26. juni 1964 om sundhedsmæssige betingelser for produktion og afsætning af fersk kød (1), senest ændret ved direktiv 95/23/EF (2), særlig artikel 12, samt de tilsvarende artikler i de øvrige veterinærdirektiver og -beslutninger om betingelserne for produktion og afsætning af animalske produkter, om de dyresundhedsmæssige krav i forbindelse med handel med dyr og animalske produkter, om undersøgelse af dyr og fersk kød for restkoncentrationer, om foranstaltninger til bekæmpelse eller udryddelse af sygdomme, om dyrevelfærdsnormer, om finansielle foranstaltninger til udryddelse af sygdomme og om visse udgifter på veterinærområdet, og

ud fra følgende betragtninger:

Kommissionen skal vedtage almindelige bestemmelser om, hvilke betingelser der skal gælde for den kontrol på stedet, der er nævnt i de direktiver og beslutninger, som der henvises til ovenfor, og som gennemføres i samarbejde med de berørte medlemsstater;

nogle af bestemmelserne om den kontrol på stedet, som gennemføres af Kommissionens sagkyndige, er fælles for alle disse retsakter; de bør derfor samles i én beslutning; derfor bør Kommissionens beslutning 85/446/EØF af 28. september 1985 om inspektion på stedet i forbindelse med handelen med fersk kød inden for Fællesskabet (3) ophæves;

som led i den kontrol på stedet, der er nævnt i artikel 12 i direktiv 64/433/EØF og i artikel 10 i Rådets direktiv 71/118/EØF (4), senest ændret ved direktiv 94/65/EF (5), kan Kommissionen uanmeldt kontrollere den faktiske anvendelse af Rådets direktiv 85/73/EØF af 29. januar 1985 om finansiering af veterinærundersøgelse og -kontrol af produkter af animalsk oprindelse, der er omhandlet i bilag A til direktiv 89/662/EØF og i direktiv 90/675/EØF (6), senest ændret ved direktiv 96/17/EF (7);

kontrol på stedet bør i det omfang, det er nødvendigt for en ensartet anvendelse af direktiverne, indgå i programmer, der udarbejdes efter høring af de berørte medlemsstater og drøftelse i Den Stående Veterinærkomité;

samarbejdet bør også omfatte kontrollen på stedet og komme til udtryk ved, at Kommissionens sagkyndige kan blive ledsaget af sagkyndige udpeget af Kommissionen, der har bestemte forpligtelser, og som får deres udgifter til transport og ophold refunderet;

det må sikres, at medlemsstaterne efter kontrollen på stedet får besked om resultaterne, og at de pågældende medlemsstater tager hensyn til resultaterne;

der bør endvidere indføres en hasteprocedure, så der kan vedtages EF-beslutninger, når det er nødvendigt, navnlig hvis kontrollen på stedet har afsløret en alvorlig risiko for menneskers sundhed, eller hvis det viser sig, at der ikke er blevet truffet de foranstaltninger, som efter kontrollen anses for nødvendige;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. I denne beslutning fastsættes bestemmelser om veterinærkontrol på stedet, som gennemføres i medlemsstaterne af Kommissionens sagkyndige.

2. I denne beslutning forstås ved veterinærkontrol på stedet (i det følgende benævnt »kontrol«): den undersøgelse og inspektion, der er nødvendig for at sikre ensartet anvendelse af EF-reglerne.

Artikel 2

1. Kontrollen føres i medlemsstaterne. Kommissionen udarbejder et generelt kontrolprogram for de pågældende retsakter og forelægger det til drøftelse i Den Stående Veterinærkomité.

2. Det generelle program indeholder informationer om alle de foranstaltninger, som Kommissionen vil iværksætte i forbindelse med den kontrol, som er nævnt i stk. 1.

Artikel 3

1. Kontrolprogrammerne tilrettelægges og gennemføres i samarbejde med hver enkelt medlemsstat, som udpeger en eller flere sagkyndige til det formål.

2. Kommissionen kan efter høring af den berørte medlemsstat udskyde eller fremskynde kontrollen eller gennemføre supplerende kontrol, hvis den finder det nødvendigt af sundhedsårsager, dyrevelfærdsårsager eller på grundlag af resultater fra tidligere kontrol.

3. Under alle omstændigheder underretter Kommissionen den pågældende medlemsstat mindst ti arbejdsdage før kontrolprogrammets påbegyndelse.

Artikel 4

1. Ud over den kontrollerede medlemsstats sagkyndige kan Kommissionens sagkyndige under kontrollen blive ledsaget af en eller flere sagkyndige, der står på en liste som nævnt i stk. 2, fra en eller flere andre medlemsstater.

Ved tilrettelæggelsen af kontrollen kan den medlemsstat, på hvis område kontrollen skal føres, modsætte sig deltagelse af en af de sagkyndige fra en anden medlemsstat, idet denne mulighed kun kan udnyttes én gang.

2. Hver medlemsstat foreslår Kommissionen mindst to sagkyndige, hvis kompetence ikke kan drages tvivl, og meddeler den deres navne, specialer, fuldstændige officielle adresser, fax- og telefonnumre.

Kommissionen udarbejder en liste over andre sagkyndige end Kommissionens sagkyndige.

Hvis en medlemsstat finder, at en af de sagkyndige, som den har foreslået, ikke længere bør stå på listen, underretter den Kommissionen herom. Hvis antallet af sagkyndige derved falder under det fastsatte minimum, foreslår medlemsstaten Kommissionen en eller flere stedfortrædere.

Artikel 5

1. Under kontrollen skal den eller de nationale sagkyndige, som Kommissionen har udpeget, følge Kommissionens administrative forskrifter.

2. De oplysninger, som den eller disse sagkyndige erhverver, eller de konklusioner, som de når frem til under kontrollen, må under ingen omstændigheder udnyttes i personligt øjemed eller videregives til personer, som ikke er ansat i Kommissionens eller medlemsstaternes kompetente tjenestegrene.

3. Rejse- og opholdsudgifterne for den eller de nationale sagkyndige, som Kommissionen har udpeget, afholdes af Kommissionen i overensstemmelse med reglerne om rejse- og opholdsudgifter for personer, der ikke er ansat i Kommissionen, og som efter anmodning fra denne yder ekspertbistand.

Artikel 6

1. Den medlemsstat, på hvis område der føres kontrol i henhold til denne beslutning, skal yde Kommissionens sagkyndige og de sagkyndige, som Kommissionen har udpeget, den bistand, der er nødvendig, for at deres opgave kan løses. Medlemsstaten giver disse sagkyndige tilladelse til på lige fod med myndighedernes egne ansatte at træffe de personer, de ønsker, og adgang til alle oplysninger og dokumenter samt steder, bygninger, anlæg og transportmidler, hvor kontrollen skal finde sted.

2. Under kontrollen skal de sagkyndige overholde de administrative forskrifter der er angivet under stk. 1 og som de nationale myndigheders ansatte skal følge, jf. dog under hensyntagen til artikel 5, stk. 1.

Artikel 7

1. Så snart kontrollen er afsluttet, underretter Kommissionens sagkyndige mundtligt medlemsstaten om konklusionerne og om de eventuelle korrigerende foranstaltninger, de finder nødvendige, samt om deres eventuelle hastende karakter.

Kommissionen bekræfter i en skriftlig rapport til medlemsstaten resultaterne af kontrollen senest to måneder efter besøget, såfremt alle supplerende oplysninger som blev forlangt under kontrollen, men som ikke forelå på det tidspunkt, er modtaget.

Medlemsstaten fremsætter sine bemærkninger inden for samme frist.

2. Medlemsstaten træffer korrigerende foranstaltninger for at tage hensyn til resultaterne af kontrollen.

3. Hvis Kommissionens sagkyndige under kontrollen påviser alvorlige overtrædelser af EF-forskrifterne i en medlemsstat eller i en eller flere af medlemsstatens regioner, skal medlemsstaten efter anmodning fra Kommissionen gennemføre en grundig undersøgelse af den generelle situation på det område, hvor overtrædelserne er konstateret. Medlemsstaten kan efter høring af Kommissionen eventuelt begrænse undersøgelsen til den eller de regioner, der har været omfattet af kontrolprogrammet; medlemsstaten underretter inden for den frist, som Kommissionen har fastsat, denne om resultatet af kontrollen og om de foranstaltninger, der er truffet for at korrigere forholdet.

4. Hvis den pågældende medlemsstat ikke har truffet de korrigerende foranstaltninger inden for en passende frist efter kontrollen, navnlig i tilfælde, hvor kontrollen har afsløret alvorlig risiko for menneskers eller dyrs sundhed eller dyrevelfærd, træffer Kommissionen efter proceduren i artikel 17 i Rådets direktiv 89/662/EØF (8), alle de foranstaltninger, den finder relevante.

Artikel 8

Kommissionen underretter i Den Stående Veterinærkomité regelmæssigt alle medlemsstaterne om resultaterne af den kontrol, der er ført i medlemsstaterne.

Artikel 9

For at tage hensyn til de indhøstede erfaringer tages denne beslutning op til revision inden den 31. december 1998 på grundlag af en kommissionsrapport til medlemsstaterne.

Artikel 10

Beslutning 85/446/EØF ophæves.

Artikel 11

Denne beslutning er rettet til medlemsstaterne.

Udfærdiget i Bruxelles, den 22. maj 1996.

På Kommissionens vegne

Franz FISCHLER

Medlem af Kommissionen

(1) EFT nr. 121 af 29. 7. 1964, s. 2012/64.

(2) EFT nr. L 243 af 11. 10. 1995, s. 7.

(3) EFT nr. L 260 af 2. 10. 1985, s. 19.

(4) EFT nr. L 55 af 8. 3. 1971, s. 23.

(5) EFT nr. L 368 af 31. 12. 1994, s. 10.

(6) EFT nr. L 32 af 5. 2. 1985, s. 14.

(7) EFT nr. L 78 af 28. 3. 1996, s. 30.

(8) EFT nr. L 395 af 30. 12. 1989, s. 13.